BOSNA I HERCEGOVINA

REPUBLIKA SRPSKA 

OSNOVNI SUD U BIJELJINI 

Broj: 80 0 Pr 164815 24 Pr 

Bijeljina,20.03.2025.godine

Osnovni sud u Bijeljini po sudiji Dragoljubu Đuriću, uz sudjelovanje Božić Dragice kao zapisničara, u prekršajnom postupku protiv okrivljenog S.B.  sina ... iz Lj. broj ..., zbog prekršaja iz člana 96. Zakona o osnovama bezbjednosti saobraćaja na putevima u BiH („Službeni glasnik BiH“, broj: 6/06,75/06,44/07,84/09,48/10,8/13,8/17,89/17,9/18,46/23 i 88/23), nakon usmenog i javnog  pretresa održanog 27.02.2025 godine i 20.03.2025. godine u prisustvu J.LJ. - predstavnika Policijske stanice  U.,  kao podnosioca zahtjeva za pokretanje prekršajnog postupka i  okrivljenog te njegovog branioca advokata B.L. iz B. , na osnovu člana 110,111 i 199. tačka 2) Zakona o prekršajima Republike Srpske („Službeni glasnik Republike Srpske“ broj: 63/14,110/16,100/17 i 90/23), dana 20.03.2025. godine, d o n o s i 
RJEŠENJE

Okrivljeni: S.B. sina ..., rođen ... .godine u B., nastanje u Lj., SSS, neoženjen, srednjeg imovnog stanja, zaposlen, prekršajno kažnjavan, državljanin RS BiH, JMBG ....
na osnovu člana 199. tačka 2) Zakona o prekršajima Republike Srpske
OSLOBAĐA
SE  ODGOVORNOSTI
Da je dana 20.06.2024.godine u 14:45 časova u  mjestu U., na magistralnom putu 113 T.-B. upravljao motociklom marke „Honda“, registarske oznake ... te dolaskom u neposrednu blizinu porodične kuće S.S., nije držao potrebno odstojanje iza putničkog motornog vozila Mercedes, registarskih oznak ..., kojim je upravljala J.S., te je u jednom momentu prilikom kočenja oborio motocikl na asfaltnu podlogu, spao sa njega i usljed klizanja  udario u zadnji dio putničkog motornog vozila mercedes od koga se motocikl odbio i klizajući se po asfaltnoj površini prešao u drugu saobraćajnu traku koja je namijenjena za kretanje vozila iz suprotnog smjera i zaustavio se sa lijeve strane kolovoza na travnatoj površini, usljed čega je na motociklu i putničkkom motornom vozilu mercedes nastupila materijalna šteta a lake tjelesne povrede je zadobio okrivljeni, čime bi počinio  prekršaj iz člana 96. Zakona o osnovama bezbjednosti saobraćaja na putevima u BiH („Službeni glasnik BiH“, broj: 6/06,75/06,44/07,84/09,48/10,8/13,8/17,89/17,9/18,46/23 i 88/23), jer nije dokazano da je okrivljeni počinio prekršaj koji mu se stavlja  na teret.
Troškovi prekršajnog postupka na osnovu člana 97. stav 1. i 100. stav 1. te člana 96. stav 2. tačka e) Zakona o krivičnom postupku Republike Srpske  („Službeni glasnik Republike Srpske“, broj: 53/12, 91/17,66/18 i 15/21) a u vezi sa članom 105 stav 3.  Zakona o prekršajima Republike Srpske („Službeni glasnik Republike Srpske“ broj: 63/14,110/16, 100/17 i 90/23),  padaju na teret budžeta.

O b r a z l o ž e n j e
Policijska stanica  U. zahtjevom broj: 15-2/01-221.2-39/24 od 12.08.2024.godine pokrenula je prekršajni postupak protiv okrivljenog  S.B. sina ... iz Lj. zbog prekršaja navedenog u izreci ovog rješenja. 

Postupajući po zahtjevu ovaj sud je dana  27.02.2025. godine i 20.03.2025.godine održao usmeni pretres  na kome je predstavnik podnosioca zahtjeva ostao pri zahtjevu za pokretanje prekršajnog postupka.  
Na pomenutom usmenom pretresu branilac okrivljenog je, nakon što je  okrivljeni upozoren na posledice prihvatanja odgovornosti u odbrani  izjavio :"Okrivljeni osporava svoju odgovornost iz razloga što ne postoje elementi prekršaja koji mu se stavlja na teret u njegovom postupanju kritičnog momenta. Naime nezgoda se nije dogodila na način da okrivljeni nije držao propisno odstojanje od vozila ispred sebe nego je okrivljeni vršio radnju preticanja teretnog vozila kojim je upravljao S.M. i vozila Mercedes kojim je upravljala J.S. , tu radnju je započeo znatno ranije u odnosu na radnju skretanja ulijevo koju je vršila J.S. upravljajući pmv Mercedes  tako da je kada je primjetio da vozilo Mercedes skreće ulijevo i da ne može izbjeći kontakt pustio motor koji je otklizao u lijevi kanal a on svojim tijelom nastavio klizati prema vozilu Mercedes i tom prilikom je došlo do kontakta tijela okrivljenog sa zadnjom desnom stranom PMV Mercedes. 


Obzirom na prednje, a imajući uvidu da je odbrana na usmenom pretresu odustala od prijedloga da se u svojstvu svjedoka sasluša S.M., na usmenom pretresu u svojstvu svjedoka saslušani su N.N. i A.J te  okrivljeni a takođe na prijedlog optužbe izvedeni su materijalni dokazi tj. uvid i čitanje izvještaja o prekršaju broj 15-2/01-221-24/24 od 09.08.2024.godine, zapisnika o uviđaju broj 15-2/01-221-49/24 od 20.06.2024.godine sa skicom lica mjesta, izvještaja o kvalifikaciji povrede bolnice Sveti Vračevi B.broj 11/6317 od 09.07.2024. godine te  službene zabilješke broj 15-2/01-640/24 od 20.06.2024.godine.
Analizom izvedenih dokaza kako pojedinačno tako i u međusobnoj vezi te u odnosu na navode optužbe i odbrane  ovaj sud je utvrdio da u postupku nije van svake razumne sumnje dokazano da je okrivljeni počinio prekršaj koji mu se stavlja na teret. Prednje utvrđenje sud zasniva  na iskazu svjedoka A.J koji je bio očevidac događaja a takođe i na iskazu okrivljenog datom u svojstvu svjedoka.
Naime svjedok  A.J.  je u svom iskazu datom pod procesnim garancijama izjavio da se kritične prilike kretao iz B. prema U. te je na ulazu u U. primjetio vozilo Mercedes koje je skretalo ulijevo sa glavnog na sporedni put iza kojeg je bio bijeli kombi te da se u jednom momentu iza kombija pojavio momak na motoru koji je preticao kombi i imao namjeru da pretekne i vozilo mercedes ali kada je vidio da vozilo mercedes skreće ulijevo pokušao je da se ubaci između kombija i vozila mercedes i pri tome je pao sa motorom, nakon čega je motor otklizao u lijevu stranu u smjeru svog kretanja.
Takođe okrivljeni je u svom iskazu datom u svojstvu svjedoka pored ostalog izjavio da se kretao iz U. ka B. , da je ispred njega bio kombi a ispred kombija mercedes te je započeo radnju preticanja kombija  ali kada je vidio da je vozilo mercedes započelo radnju skretanja ulijevo da se bacio sa motocikla, motocikl je otišao u lijevu stranu a on se kotrljao asfaltom i udario u zadnji desni dio branika mercedesa. Takođe je izjavio da je vozilo mercedes započelo radnju skretanja jer mu je prednji lijevi kraj bio u suprotnoj saobraćajnoj traci te da nije vidio da li je bio uključen pokazivač pravca.
Naime prednji iskazi svjedoka ukazuju na to da se radilo o preticanju vozila a ne o nedržanju potrebnog odstojanja motocikla od putničkog motornog vozila Mercedes, tako da je  sud, imajući u vidu da iskaz saslušanog svjedoka odbrane N.N. nije bio relevantan za odlučivanje jer isti nije bio očevidac događaja, kao i da izvedeni materijalni dokazi ne upućuju na to da je okrivljeni kritične prilike počinio radnju koja mu se stavlja na teret, odnosno da izvedeni dokazi ni pojedinačno ni u međusobnoj povezanosti ne upućuju na zaključak da je okrivljeni van svake razumne sumnje počinio predmetni  prekršaj, odlučio kao u izreci. 
Pri odlučianju sud je kao opravdan cijenio prigovor odbrane da na skici lica mjesta broj 15-2/01-221-49/24 od 20.06.2024.godine nisu ucrtane pozicije svih vozila koja su bila u konkretnom momentu na putu te da je postojala mogućnost da je vozilo Mercedes nakon predmetne saobraćajne nezgode pomjerano odnosno da su tragovi  saobraćajne nezgode kontaminirani prije dolaska uviđajne patrole.
Takođe pri odlučivanju sud je imao u vidu da je shodno članu 164. stav 7.  Zakona o prekršajima teret dokazivanja na ovlaštenom organu koji nije imao drugih prijedloga za izvođenje dokaza koji bi van svake razumne sumnje upućivali na to da je okrivljeni počinio predmetni prekršaj (nije predložio da se u svojsvu svjedoka sasluša vozač vozila kombi niti je predložio vještačenje predmetne saobraćajne nezgode) tako da je, cjeneći da je članom 106. Zakona o prekršajima Republike Srpske propisano da sud postojanje ili nepostojanje činjenica na kojima zasniva odluku cijeni po svom slobodnom uvjerenju pri čemu nije ograničen posebnim formalnim pravilima,  o ovoj pravnoj stvari odlučio primjenom preuzetog  načela in dubio pro reo (član 3. Zakona o krivičnom postupku Republike Srpske) a u vezi sa članom 105. stav 3. Zakona o prekršajima Republike Srpske na način povoljniji za okrivljenog tj. utvrdio je da nije dokazano da je  okrivljeni počinio prekršaj koji mu se stavlja na teret te ga je na osnovu člana 199. tačka 2) Zakona o prekršajima Republike Srpske, oslobodio od odgovornosti.  
Sud je na osnovu  člana 97. stav 1. i člana  100. stav 1. a u vezi sa članom 96. stav 2. tačka e) Zakona o krivičnom postupku Republike Srpske  („Službeni glasnik Republike Srpske“, broj: 53/12,91/17,66/18 i 15/21), a u vezi sa članom 105. stav 3. Zakona o prekršajima Republike Srpske, odlučio da troškovi prekršajnog postupka padaju na teret budžeta a obzirom da je okrivljeni oslobođen odgovornosti.

POUKA O PRAVNOM LIJEKU:
Protiv ovog rješenja može se izjaviti žalba Okružnom sudu u Bijeljini u roku od 8 (osam) dana od dana prijema rješenja. Žalba se dostavlja u dvije kopije i podnosi se putem ovog suda.
                                                                                                      Sudija

                                                                                                                         Dragoljub Đurić,r.s.

